OORSIG: Bly tuis; ons staar 'n ramp in die gesig | Netwerk24
OORSIG: Bly tuis; ons staar 'n ramp in die gesig
Deur Verslagspan 25 Maart 2020 05:37
Daar is tans 709 Covid-19-gevalle in Suid-Afrika.
Meer as 450 000 gevalle van Covid-19 is al wêreldwyd aangemeld.
Volg Netwerk24 se dekking oor die jongste van die koronavirussiekte Covid-19 en sy gevolge hier.
25 Mrt. 22:50:12
25 Mrt. 22:44:41
25 Mrt. 22:11:32
Nkosazana Dlamini-Zuma, minister van samewerkende regering, het Woensdag amptelik die regulasies vir die staat van inperking wat Maandagaand deur pres. Cyryl Ramaphosa aangekondig is, in die staatskoerant gepubliseer. Die regulasies is in terme van artikel 3 van die Wet op Rampbestuur van 2002 gepromulgeer en maak onder meer voorsiening daarvoor om die beweging van mense drasties te beperk – behalwe in gevalle waar hulle ‘n noodsaaklike diens bied of benodig, ‘n maatskaplike toelaag moet gaan haal of chroniese of lewensnoodsaaklike mediese hulp benodig.
Klik hier om die Staatskoerant te lees.
Disaster Management Act: Directions to address, prevent and combat the spread of #CoronaVirusSA #COVID19 #LockdownSA https://t.co/dnPRpgT3jT pic.twitter.com/kHsa3pZxbT
25 Mrt. 22:10:17
’n Sakeman van KwaZulu-Natal is in hegtenis geneem omdat hy nie volgens instruksie onder kwarantyn gebly het nadat hy positief vir die koronavirus getoets het nie. Volgens brig. Vish Naidoo ondersoek die polisie in Ladysmith nou ’n saak van poging tot moord teen die man.
25 Mrt. 22:09:35
Vergeet daarvan om van Vrydagoggend af vir die volgende drie weke met die nasionale staat van inperking met jou hond te gaan stap. Bheki Cele, minister van polisie, sê jy moet maar met jou hond om die huis stap om haar of hom oefening te gee. En dié mense wat soggens of saans wil gaan draf?
25 Mrt. 22:00:58
Die Four Season-hotel in New York sal huisvesting verskaf aan gesondheidsdienspersoneel. Die goewerneur van New York, Andrew Cuomo, het op Twitter sy dankbaarheid uitgespreek.
25 Mrt. 21:44:20
Koningin Elizabeth, wat in selfisolasie in Windsor-kasteel is, maar steeds met haar pligte voortgaan, het Woensdag haar weekliks audiënsie met die Britse premier, Boris Johnson, gehad. Die twee het telefonies met mekaar gepraat. Buckinghampaleis het Woensdagaand dié foto van die koningin en Johnson op sosiale media uitgereik.
Kik hier om na Netwerk24 se podsending - Wanneer gaan die koningin haar stilte oor Covid-19 breek - te luister.
25 Mrt. 21:36:30
Spaanse dodetal hoër as dié in China
Nog 700 sterftes het Woensdag Spanje se sterftesyfer opgestoot na 3 434, hoër as die sterftesyfer in China waar die koronavirus in Desember uitgebreek het. Die sterftesyfer in China was 3 163. Italië se sterftesyfer is steeds naas China die hoogste, met 7 053 sterftes.
Die polisie het Woensdag wag gestaan buite 'n ysskaatsbaan in Madrid wat inderhaas die liggame van slagoffers van die virus moet huisves.
25 Mrt. 21:32:54
Meer as 'n duisend al dood in Frankryk
Nóg 231 mense is dood aan die koronavirus in Frankryk. Dit bring dié land se sterftesyfer weens die virus nou op 1 331 te staan.
Frankryk is in die tweede week van 'n staat van inperking.
Tans word net die sterftes van mense in hospitale bygewerk, maar volgens die regering sal sterfgevalle in tehuise vir bejaardes binnekort bygewerk kan word. Dit sal vermoedelik tot 'n groter styging in die sterftesyfer lei, berig Al-Jazeera.
Daar is tans 25 233 koronagevalle in Frankryk.
25 Mrt. 21:03:38
Paaie in New York toegemaak
Die stad New York het Woensdag dringende maatreëls aangekondig om die verspreiding van die koronavirus te vertraag.
Inwoners is gevra om hulle vrywillig van enige kontaksport in openbare parke te weerhou.
Strate word ook afgesper.
Goewerneur Andrew Cuomo sê hy hoop meer mense sal gevolglik sosiale distansiëring toepas deur in die strate te loop.
New York is tans die episentrum van die virus in Amerika, met meer as 30 800 mense wat positief vir die virus in die staat getoets het en meer as 17 800 wat positief in die stad New York getoets het. Meer as die helfte van Amerika se besmettes is in die staat New York.
Cuomo, wat deur pres. Donald Trump as 'n teenstander gesien word, hou daagliks 'n mediakonferensie oor die korona-pandemie.
Hy het Woensdag gesê dit lyk of die staat se maatreëls om die virus se verspreiding te vertraag vrugte afwerp omdat die syfer vir mense wat hospitalisering benodig, die afgelope paar dae afgeneem het.
Ander state benewens die state met besmettingsyfers - soos Kalifornië, Washington en Louisiana - se gesondheidstelsels begin ook nou swaarkry weens die pandemie. - Reuters